2024-04-19
管治威信不能滅,沙田T4政府企硬
23條立法之後,中環精英都真係要同阿爺交功課,拼經濟、謀發展,不過第一大關「垃圾徵費」睇嚟就受到各大政黨嘅壓力,唔胎死腹中都會一定程度延後,唔多唔少都幾落中環面。而另一大關「沙田T4項目」,又再一次考驗各路人馬嘅政治智慧。
沙田T4主幹路工程,造價高達71.6億元,喺政府莫財乜都要減之下,當然惹起爭議,早前更要臨時抽起撥款申請,或要增潤一下文件。日前立法會財委會特別會議上,唔少議員都關注政府有無可能再調低價錢,有傳聞就話,政府左減右減,最多都只係微減到2億至3億元,九牛一毛,未必回應到部分議員嘅期望,但仍然計劃下月初提交財委會審議。
今次呢個撥款申請,帶頭反對得最勁嘅就係從屬政治聯盟C15+嘅新界東南立法會議員林素蔚,佢接受傳媒查詢時就講過項目造價離譜,如工程造價最後無大幅降低,或無替代方案,就算再上財委會,個人都會投反對票。同佢同一陣線嘅另外三位議員楊永杰、張欣宇同梁文廣(都係屬於C15+,不過佢哋另外稱自己係A4聯盟),都某程度上表示過難以支持撥款,最終會唔會反對都係睇政府最後定案。
政府指T4可解決沙田、火炭、石門及馬鞍山等地區的交通擠塞問題;圖中黃色線路為模擬T4路段。(運輸及物流局fb圖片)
Tina聽聞,政府對今次撥款申請可以話係如臨大敵,已經四出拉攏其他黨派,務求可以在高票之下通過有關撥款。據透露,政府最唔想見到就係幾路人馬齊齊聲言反對,咁樣喺壓力之下都難以硬闖;而C15+總共有15位議員,政府亦唔希望見到佢哋全體反對,據聞政府將會採取「分化」手段,希望將反對票僅限於聯盟內少數。
而政府之所以咁高度設防,正正就係因為「垃圾徵費」呢個前朝遺留嘅待上馬政策,去到埋門一刻受制於民意同議員嘅反對聲音,無乜可能短期內落實,「政府梗係覺得管治威信受損,萬一T4項目都一樣要撤回的話,對於現屆政府就更加係無晒面,亦難以展現行政主導嘅威嚴,所以今次T4絕對係一個大考!」
政府難搞之外,對各政黨嚟講亦係考牌之作,事關呢個工程昂貴係鐵一般事實,作為以監督政府花錢為重任嘅立法會,喺發揮到呢個功能之餘又要唔得罪一眾中環精英,的確唔易掌握。政壇中人都話,場戲有排睇。